section_heading: Produkcija
paragraph_text: Begotten obilježava izostanak dijaloga, ali se zato u kazivanju priče rabe grube i beskompromisne slike čovječje boli i patnje. Glazbe gotovo da i nema, a umjesto nje film je popraćen zvukovima cvrčaka i povremeno ostalim zvučnim efektima poput groktanja i bacanja. Sniman je na crno-bijelom dijapozitivu, a potom je svaka filmska slika refotografirana radi stvaranja izgleda s jačim kontrastom. Izgled je u najavi opisan kao "Rorschachov test za oko". Merhige je izjavio da je za svaku minutu izvornog filma trebalo do 10 sati da se refotografira do željena izgleda.